作者：陈人杰
词牌/韵律：沁园春

paragraphs: 为问杜鹃，抵死催归，汝胡不归。
似辽东白鹤，尚寻华表，海中玄鸟，犹记乌衣。
吴蜀非遥，羽毛自好，合趁东风飞向西。
何为者，却身羁荒树，血洒芳枝。
兴亡常事休悲。
算人世荣华都几时。
看锦江好在，卧龙已矣，玉山无恙，跃马何之。
不解自宽，徒然相劝，我辈行藏君岂知。
闽山路，待封侯事了，归去非迟。